ตปท.ทุ่มซื้อ3ตลาด
เก็บเซต50ฟิวเจอร์สชี้นำขาขึ้น แนะช้อนหุ้นใหญ่รอขายทำกำไร
4 ธ.ค. 2555

เก็บเซต50ฟิวเจอร์สชี้นำขาขึ้น แนะช้อนหุ้นใหญ่รอขายทำกำไร
ต่างชาติซื้อหนักทั้ง 3 ตลาด พุ่งเป้า SET 50 ฟิวเจอร์ส ส่งสัญญาณเงินหวนคืนตลาดทุน ดันดัชนีหุ้นนิวไฮใหม่ 
นักลงทุนต่างชาติบุกตลาดทุนไทยไม่หยุด วันที่ 3 ธ.ค. 2555 ที่ผ่านมา ยังคงเดินหน้าซื้อหุ้นจำนวน 1,958.65 ล้านบาท ซื้อสุทธิตราสารหนี้ถึง 6,284 ล้านบาท และซื้อในตลาดอนุพันธ์
มาร์เก็ตติง กล่าวว่า นักลงทุนต่างชาติเข้ามาซื้อหุ้นไทยต่อเนื่อง ส่งผลให้ดัชนีหุ้นปรับตัวขึ้นทำสถิติสูงสุดใหม่ ปิดที่ระดับ 1,332.92 จุด เพิ่มขึ้น 8.88 จุด มูลค่าการซื้อขายกว่า 34,141.85 ล้านบาท นับว่าสวนทางกับตลาดหลายแห่งในเอเชีย 
“หุ้นไทยที่ยังคงเดินหน้าได้อย่างแข็งแกร่ง แม้ว่าในระหว่างวันจะมีแรงขายทำกำไรออกมาบ้าง แต่เงินที่เข้ามาซื้อหุ้นตัวใหญ่ทำให้ความเชื่อมั่นของนักลงทุนยังดีอยู่ เมื่อเห็นว่าราคาอ่อนตัวลงก็พร้อมจะเข้าไปซื้อเก็บไว้ ทำให้แนวโน้มตลาดมีโอกาสขยับเข้าสู่เป้าหมาย 1,350 จุด” มาร์เก็ตติง กล่าว 




 
นักวิเคราะห์จาก บล.เอเชีย พลัส (ASP) กล่าวว่า ดัชนีหุ้นไทยยังคงปรับตัวเพิ่มขึ้น ซึ่งผู้ซื้อหลักๆ คือนักลงทุนต่างชาติและพอร์ตของบริษัทหลักทรัพย์ 
ขณะนี้มีสัญญาณที่ดีจากนักลงทุนต่างชาติ แต่ถ้าหากดูแรงซื้อในตลาดอนุพันธ์ซึ่งจะพบว่าในช่วง 6 วันทำการที่ผ่านมา ต่างชาติซื้อสุทธิใน SET 50 ฟิวเจอร์ส เฉลี่ยวันละ 6,800 สัญญา และรวมทั้งสิ้น 1.2 หมื่นสัญญา ซึ่งแรงซื้อที่เข้ามาตลาดอนุพันธ์จะเป็นตัวชี้นำว่าเงินทุนต่างชาติจะหวนกลับเข้ามาลงทุนในตลาดหุ้นไทย 
อย่างไรก็ตาม นักลงทุนต้องระวังพอร์ตของบริษัทหลักทรัพย์ โดยเฉพาะอย่างยิ่งพฤติกรรมไล่ราคาและต้องระวังแรงขาย หลังจากซื้อติดต่อมา 5 วันทำการ ซึ่งอาจจะขายทำกำไรออกมาได้ 
กลยุทธ์ในการลงทุนในช่วงนี้ กลยุทธ์ลงทุนหลักเน้นกลุ่มหุ้นขนาดใหญ่อย่างธนาคารพาณิชย์ เช่น ธนาคารกสิกรไทย (KBANK) ธนาคารไทยพาณิชย์ (SCB) และธนาคารทหารไทย (TMB) รวมถึงหุ้นสื่อสาร อาทิ บริษัท ชิน คอร์ปอเรชั่น(INTUCH) บริษัท แอดวานซ์ อินโฟร์ เซอร์วิส (ADVANC) และบริษัท โทเทิ่ล แอ็คเซ็ส คอมมูนิเคชั่น (DTAC) ซึ่งเป็นหุ้นเป้าหมายการซื้อของนักลงทุนสถาบันผ่านกองทุนรวมหุ้นระยะยาว (RMF) และกองทุนรวมเพื่อการเลี้ยงชีพ (LTF)
ขณะที่กลุ่มหุ้นขนาดเล็ก แนะนำ หุ้นบริษัท เด็มโก้ (DEMCO) และ บริษัท กันกุลเอ็นจิเนียริ่ง (GUNKUL) รวมไปถึงหุ้นกลุ่มโรงไฟฟ้าอย่าง บริษัท ผลิตไฟฟ้าราชบุรีโฮลดิ้ง (RATCH) บริษัท โกลว์ พลังงาน (GLOW) และบริษัท ผลิตไฟฟ้า (EGCO) จากความชัดเจนในการประมูล IPP รอบใหม่ คาดจะประกาศผลภายในกลางปีหน้า
สำหรับภาพการลงทุนในตลาดอนุพันธ์เมื่อวันที่ 30 พ.ย.ที่ผ่านมา นักลงทุนต่างชาติมียอดซื้อสุทธิสูงถึง 7,421 สัญญา พบว่าเป็นการซื้อสุทธิใน SET 50 Index Futures 6,859 สัญญา ขณะที่รายย่อยขายสุทธิ 5,004 สัญญา และในวันที่ 3 ธ.ค. นักลงทุนต่างชาติยังมียอดซื้อสุทธิใน SET 50 ฟิวเจอร์ส อย่างต่อเนื่องด้วยจำนวน 102 สัญญา ขณะที่รายย่อยพลิกกลับมามียอดซื้อสุทธิ 756 สัญญา
นางเกศรา มัญชุศรี กรรมการผู้จัดการ ตลาดอนุพันธ์ (TFEX) กล่าวว่า ในระยะนี้นักลงทุนต่างชาติจะมียอดซื้อสุทธิใน SET 50 และจากข้อมูลยังพบว่าจากต้นปีจนถึงปัจจุบันสถานะการถือครองของนักลงทุนในต่างชาติในฟิวเจอร์สยังคงซื้อสุทธิอยู่ ซึ่งสอดคล้องกับมุมมองของนักวิเคราะห์จากโบรกเกอร์หลายแห่งมองตลาดหุ้นแนวโน้มขาขึ้นอยู่